《六月吟》
宋代·龚宗元

曦轮猎野枯杉松，火焚泰华云如峰。
天地炉中赤烟起，江湖煦如烹鱼龙。
生狞渴兽唇焦断，峻翮无声落晴汉。
饥民逃生不逃热，血迸背皮流若汗。
玉宇清宫彻罗绮，渴嚼冰壶森贝齿。
炎风隔断真珠帘，池口金龙吐寒水。
象床珍簟凝流波，琼楼待月微酣歌。
王孙昼夜纵娱乐，不知苦热还如何。

作者简介：宋苏州昆山人，字会之。龚识子。仁宗天圣五年进士。授句容令，擿伏发奸如神。仕终都官员外郎。与程适、陈之奇齐名，吴人称三老。有《武丘居士遗稿》。